Lene Espersen (KF), 2014-08-27:
Jeg vil på vegne af Det Konservative Folkeparti også indlede med at fastslå, at vi naturligvis støtter beslutningsforslaget.
Verden er i dag præget af mange regionale konflikter, og alt for mange civile har mistet livet, ikke mindst i Syrien og det øvrige Mellemøsten.
Og det nærmeste, verden har set af inkarneret ondskab i fysisk forstand, er terrorbevægelsen ISIL – eller ISIS, alt efter hvilken forkortelse man bruger – hvis brutalitet og menneskefjendskhed ingen grænser kender, og som giver anledning til, at vi alle må stå sammen for at få den terrorbevægelse nedkæmpet og få beskyttet civilbefolkningen.
Det Konservative Folkeparti bakker helhjertet op om samtykke til, at vi fra dansk side leverer et militært bidrag til støtte til Iraks militære indsats mod terrorbevægelsen ISIL og for at hjælpe myndighederne i Irak med at beskytte civilbefolkningen mod alvorlige overgreb.
Det er meget sørgeligt, at den nu afgåede irakiske premierminister Maliki og myndighederne misbrugte den mulighed, der var for national forsoning efter Saddam Husseins fald, og dermed har givet grobund for utilfredshed hos såvel kurdere som Iraks sunnimuslimer, der holdes uden for indflydelse.
Denne undertrykkelse af ikkeshiamuslimske grupper er jo sket i en sådan grad, at nogle sunnimuslimer har vendt interessen og sympatien mod terrorbevægelser som ISIL.
Det er ikke nogen undskyldning for at blive terrorist, men det er en forklaring på, hvor ødelæggende det er for et land at undertrykke store religiøse grupper i samfundet.
Lige nu handler det om at hjælpe den irakiske regering og de styrker, der kæmper for at få tilbageerobret det tabte fra ISIL og nedkæmpe dem.
Det folkeretlige grundlag for at deltage er et samtykke fra Irak, og en forudsætning for at deltage er naturligvis, at de nødvendige flytilladelser foreligger.
Vores bidrag er, som det er understreget i beslutningsforslaget, undergivet folkeretten.
Og vores bidrag er i første omgang et C-130J-transportfly med besætning og logistikhold, hvor opgaven primært bliver at transportere personnel, våben, ammunition og forsyninger til de irakiske og kurdiske styrker.
Jeg vil ligesom mange andre partier her tilkendegive, at vi er helt indstillet på, at beslutningsforslaget også tolkes som et åbent mandat, og tilkendegive, at vi også er indstillet på, at andre bidrag kan komme på tale, herunder f.eks. anvendelsen af F-16-fly, hvis det skulle være relevant og Danmark blev anmodet om det.
Det kunne f.eks. være til etablering og beskyttelse af en humanitær korridor, så de civile kan komme i sikkerhed.
Det er ikke tilfældet lige nu, men det er bare for at tilkendegive over for regeringen, at det vil vi være indstillet på.
På trods af at et transportfly kan lyde som noget relativt ufarligt, er det vigtigt at understrege, at Forsvarets Efterretningstjeneste i deres vurdering af truslen for både direkte og inddirekte beskydning anser den for at være høj i områder med kamphandlinger.
Den generelle terrortrussel i Irak og trusler om bortførelse, tilbageholdelse og IED er høj.
Jeg vil også gerne her understrege, at Det Konservative Folkeparti mener, at alle kræfter skal sættes ind for at nedkæmpe ISIL, herunder også den rekrutteringsbase, de har.
Og vi har desværre i Danmark alt for mange unge radikaliserede, der rejser ned og deltager i konflikten både i Syrien og Irak.
Mere end 100 unge er rejst af sted tiden 2012.
Vi vil gerne opfordre den danske regering til, at der bliver sat ind over for det her problem, og vi har faktisk et par konkrete forslag til, hvad man kan gøre.
Vi mener for det første, at man skal sikre, at flest mulige af de terrorbevægelser, der agerer i området, bliver sat på EU's terrorliste.
Det gør det nemlig muligt at straffe de folk, der deltager aktivt i handlingerne.
For det andet må man se på, hvordan man kan begrænse antallet af herboende, der rejser til Syrien og Irak og deltager i konflikten.
Noget af det, vi konkret kan gøre, er jo at inddrage passet – det gør de med succes i bl.a. England – så man ikke får mulighed for at rejse ud af landet.
Vi mener, det er helt afgørende, at man sætter ind over for de unge radikaliserede, der rejser fra Danmark.
Og det er jo et eller andet sted grotesk, hvis vi oplever, at det er danskere, der står og skyder på danske soldater i et Herculesfly.
Så det er afgørende, at der bliver gjort noget, og vi har som sagt konkrete forslag, bl.a. om terrorlister og om inddragelse af passet og naturligvis også inddragelse af opholdstilladelsen for bestandig for dem, der ikke er danske statsborgere.
Det er gode elementer til at sikre i forhold til de unge radikaliserede, der måtte overveje at rejse ned og deltage på ISIL's side – og som vi kan forstå det, rekrutterer man mange udlændinge for øjeblikket – at vi simpelt hen får sat en stopper for det.
Med de bemærkninger vil jeg tilkendegive over for regeringen, at vi naturligvis helhjertet støtter beslutningsforslaget og støtter, at den danske indsats kan være med til at nedkæmpe ISIL.